PMIndiaData/PMIndiaSum huggingface dataset:
ପର୍ଯ୍ୟଟନ କ୍ଷେତ୍ରରେ ଭାରତ, ସାଉଦୀ ଆରବ ମଧ୍ୟରେ ଏମଓୟୁକୁ କ୍ୟାବିନେଟ ମଞ୍ଜୁରି

ପର୍ଯ୍ୟଟନ କ୍ଷେତ୍ରରେ ସହଯୋଗକୁ ସୁଦୃଢ଼ କରିବା ସକାଶେ ଭାରତ ସରକାରଙ୍କ ପର୍ଯ୍ୟଟନ ମନ୍ତ୍ରଣାଳୟ ଏବଂ ସାଉଦୀ ସାମ୍ରାଜ୍ୟର ସାଉଦୀ କମିଶନ ଫର ଟୁରିଜିମ ଏବଂ ନେସନାଲ ହେରିଟେଜ ମଧ୍ୟରେ ବୁଝାମଣାପତ୍ର (ଏମଓୟୁ) ସ୍ୱାକ୍ଷର ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟର ମଞ୍ଜୁରି ମିଳିଛି । ଏହି ଏମଓୟୁର ପ୍ରମୁଖ ଉଦ୍ଦେଶ୍ୟଗୁଡ଼ିକ ହେଲା : ପର୍ଯ୍ୟଟନ ବିକାଶରେ ଆଇନଗତ ବ୍ୟବସ୍ଥା, ହୋଟେଲ, ରିସୋର୍ଟ ଏବଂ ପର୍ଯ୍ୟଟକ ଆତିଥେୟ ବ୍ୟବସ୍ଥା, ପର୍ଯ୍ୟଟନ ତଥ୍ୟ ଏବଂ ପରିସଂଖ୍ୟାନ, ପ୍ରତିପକ୍ଷ ରାଷ୍ଟ୍ରରେ ପ୍ରଦର୍ଶନୀ କାର୍ଯ୍ୟକ୍ରମ ଏବଂ ଅନ୍ୟ ପର୍ଯ୍ୟଟନ କାର୍ଯ୍ୟକଳାପ, ପର୍ଯ୍ୟଟନ ବିକାଶ, ଯୋଜନା ଏବଂ ନିବେଶ; ପର୍ଯ୍ୟଟନ ସୁବିଧାର ଲାଇସେନ୍ସ ପ୍ରଦାନ, ପରିଚାଳନା ଏବଂ ନିବେଶ; କୃଷି ପର୍ଯ୍ୟଟନ, ମରୁଭୂମି ପର୍ଯ୍ୟଟନ ଆଦି କ୍ଷେତ୍ରରେ ସୂଚନା ଏବଂ ବିଶେଷଜ୍ଞତାର ବିନିମୟ । ଉଭୟ ପକ୍ଷର ରାଷ୍ଟ୍ର ମଧ୍ୟରେ ଗଣମାଧ୍ୟମ ପ୍ରକାଶନୀ, ପର୍ଯ୍ୟଟନ ସଂକ୍ରାନ୍ତ ଚଳଚ୍ଚିତ୍ରର ବିନିମୟ ଏବଂ ବିଶେଷଜ୍ଞ ଓ ପର୍ଯ୍ୟଟନ ଗଣମାଧ୍ୟମ ପ୍ରତିନିଧିମାନଙ୍କ ବିନିମୟକୁ ପ୍ରୋତ୍ସାହନ । ଉଭୟ ପକ୍ଷ ମଧ୍ୟରେ ପର୍ଯ୍ୟଟନ ନିବେଶ ସୁଯୋଗର ପ୍ରଚଳନ; ପର୍ଯ୍ୟଟନ ପ୍ରକଳ୍ପରେ ଆପୋସ ପର୍ଯ୍ୟଟନ ନିବେଶକୁ ପ୍ରୋତ୍ସାହନ ଉଭୟ ପକ୍ଷର ରାଷ୍ଟ୍ର ମଧ୍ୟରେ ଯୁଗ୍ମ ପର୍ଯ୍ୟଟନ କାର୍ଯ୍ୟକ୍ରମର ଆୟୋଜନ, ପ୍ରଦର୍ଶନୀ, କନଫରେନ୍ସ ଏବଂ ସେମିନାରରେ ଅଂଶଗ୍ରହଣକୁ ପ୍ରୋତ୍ସାହନ ସହିତ ପର୍ଯ୍ୟଟନ ବିକାଶରେ ଯୋଗଦାନ ଓ ମିଳିତ ପର୍ଯ୍ୟଟନ ଲକ୍ଷ୍ୟକୁ ବାସ୍ତବ ରୂପ ଦେବା । ଉଭୟ ପକ୍ଷ ମଧ୍ୟରେ ପର୍ଯ୍ୟଟନ ଶିକ୍ଷା ଏବଂ ତାଲିମ କ୍ଷେତ୍ରରେ କାର୍ଯ୍ୟରତ ସରକାରୀ ଏବଂ ଘରୋଇ ଶିକ୍ଷା ସୁବିଧାକୁ ପ୍ରୋତ୍ସାହିତ କରିବା । ପର୍ଯ୍ୟଟନ କ୍ଷେତ୍ରରେ ଅଭିନବ ଅଭିଜ୍ଞତା ଓ ପ୍ରଯୁକ୍ତିର ବିନିମୟ ଏବଂ ପରାମର୍ଶ ସେବା । ପର୍ଯ୍ୟଟନ ବ୍ୟାପାର ସହ ଜଡ଼ିତ ଅନ୍ତର୍ଜାତୀୟ ମଞ୍ଚ ଓ ସଂଗଠନରେ ସହଯୋଗ ଏବଂ ସମନ୍ୱୟ ।
ଜୟନ୍ତୀ ଅବସରରେ ମୌଲାନା ଅବୁଲ କାଲାମ ଆଜାଦଙ୍କୁ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ, ମୌଲାନା ଅବୁଲ କାଲାମ ଆଜାଦଙ୍କୁ ତାଙ୍କ ଜୟନ୍ତୀ ଅବସରରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଜଣେ ନିଆରା ଚିନ୍ତାନାୟକ ଓ ବୁଦ୍ଧିଜୀବି ଭାବେ ସ୍ୱାଧୀନତା ସଂଗ୍ରାମରେ ତାଙ୍କ ଭୂମିକା ବେଶ ପ୍ରେରଣାଦାୟୀ ଥିଲା ବୋଲି ପ୍ରଧାନମନ୍ତ୍ରୀ କହିଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; “ଜୟନ୍ତୀ ଅବସରରେ ମୌଲାନା ଅବୁଲ କାଲାମ ଆଜାଦଙ୍କୁ ଶ୍ରଦ୍ଧାଞ୍ଜଳି । ଜଣେ ନିଆରା ଚିନ୍ତାନାୟକ ଓ ବୁଦ୍ଧିଜୀବି ଭାବେ ସ୍ୱାଧୀନତା ସଂଗ୍ରାମରେ ତାଙ୍କ ଭୂମିକା ବେଶ ପ୍ରେରଣାଦାୟୀ ଥିଲା । ଶିକ୍ଷା କ୍ଷେତ୍ର ପ୍ରତି ସେ ଅନୁରାଗୀ ହେବା ସହ ସମାଜରେ ଭାଇଚାରା ବୃଦ୍ଧି ପାଇଁ କାମ କରିଥିଲେ ।”
“ଏଟ ହୋମ” ଆସରରେ ପ୍ରଜ୍ଞାପନ ମେଢ କଳାକାର, ଆଦିବାସୀ ଅତିଥି, ଏନସିସି କ୍ୟାଡେଟ ଏବଂ ଏନଏସଏସର ସ୍ୱୟଂସେବକଙ୍କୁ ଭେଟିଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି (ଗୁରୁବାର) ଲୋକକଲ୍ୟାଣ ମାର୍ଗ ସ୍ଥିତ ନିଜ ନିବାସରେ ପ୍ରଜ୍ଞାପନ ମେଢ କଳାକାର, ଆଦିବାସୀ ଅତିଥି, ଏନସିସି କ୍ୟାଡେଟ ଏବଂ ଏନଏସଏସର ସ୍ୱୟଂସେବକମାନଙ୍କୁ ସ୍ୱାଗତ କରିଥିଲେ । ଗଣତନ୍ତ୍ର ଦିବସ ପରେଡ ଏବଂ ସେ ସମ୍ବନ୍ଧୀତ କାର୍ଯ୍ୟକ୍ରମଗୁଡିକରେ ସେମାନଙ୍କ ଅଂଶଗ୍ରହଣ ପାଇଁ କଳାକାର ଏବଂ ପ୍ରତିଭାଗୀମାନଙ୍କୁ ଶୁଭେଚ୍ଛା ଜଣାଇ ପ୍ରଧାନମନ୍ତ୍ରୀ କହିଥିଲେ ଯେ ଏହା ସେମାନଙ୍କ ପାଇଁ ଏକ ମହାନ ସୁଯୋଗ । ସେ କହିଥିଲେ ସେମାନେ ହେଉଛନ୍ତି ସମଗ୍ର ଦେଶ ପାଇଁ ଉଦାହରଣ । ପ୍ରଧାନମନ୍ତ୍ରୀ ଏହି ଅବସରରେ ଦୈନନ୍ଦିନ ଜୀବନରେ ଶୃଙ୍ଖଳିତ ଜୀବନ ଶୈଳୀ ବିଷୟରେ ସମସ୍ତେ ଅବଗତ ରହିବା ଆବଶ୍ୟକ ଯାହା ଏନସିସି କ୍ଷେତ୍ରରେ ଏକ ଅଭିନ୍ନ ଅଙ୍ଗ । ସେ କହିଥିଲେ ଯେ ପ୍ରତ୍ୟେକ ନାଗରିକ ନିଜର ଉତ୍ତମ ନାଗରିକ ଦାୟିତ୍ଵ ବିଷୟରେ ଜାଣିବାର ଆବଶ୍ୟକତା ରହିଛି । ସେ କହିଥିଲେ ଯେ ଲୋକମାନଙ୍କ ଆକାଂକ୍ଷା ସହିତ ଶୃଙ୍ଖଳିତ ଜୀବନ ଭାରତକୁ ଏକ ନୂତନ ଶିଖରରେ ପହଂଚାଇପାରିବ । ପ୍ରଧାନମନ୍ତ୍ରୀ ଏହି ଅବସରରେ କିଛି ଆମନ୍ତ୍ରିତ କଳାକାରଙ୍କ ଦ୍ୱାରା ପରିବେଷିତ ରଙ୍ଗାରଙ୍ଗ ସାଂସ୍କୃତିକ କାର୍ଯ୍ୟକ୍ରମ ଦେଖିଥିଲେ ।
ଜଷ୍ଟିସ  ଲୀଲା ସେଠଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ଜଷ୍ଟିସ ଲୀଲା ସେଠଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ବ୍ୟକ୍ତ କରିଛନ୍ତି । ପ୍ରଧାନମନ୍ତ୍ରୀ ତାଙ୍କ ଶୋକ ବାର୍ତ୍ତାରେ କହିଛନ୍ତି, “ଜଷ୍ଟିସ ଲୀଲା ସେଠଙ୍କ ବିୟୋଗରେ ମୁଁ ଦୁଃଖିତ । ନ୍ୟାୟପାଳିକା କ୍ଷେତ୍ରରେ ତାଙ୍କର ଯୋଗଦାନ ସର୍ବଦା ସ୍ମରଣୀୟ ହୋଇ ରହିବ । ମୁଁ ତାଙ୍କୁ ଗଭୀର ଶ୍ରଦ୍ଧାଞ୍ଜଳି ଜ୍ଞାପନ କରୁଛି । ”
ସ୍ୱାସ୍ଥ୍ୟସେବା ଓ ନିରାମୟତା କ୍ଷେତ୍ରରେ ଭାରତ, ଜାପାନ ସହଯୋଗ ବୁଝାମଣାକୁ କେନ୍ଦ୍ର କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଭାରତ ଓ ଜାପାନ ମଧ୍ୟରେ ସ୍ୱାସ୍ଥ୍ୟସେବା ଓ ନିରାମୟତା କ୍ଷେତ୍ରରେ ସହଯୋଗ ବୁଝାମଣାକୁ ମଞ୍ଜୁରି ପ୍ରଦାନ କରାଯାଇଛି । ଭାରତ ଏବଂ ଜାପାନର କାନାଗାୱା ପ୍ରାଦେଶିକ ସରକାରଙ୍କ ମଧ୍ୟରେ ସ୍ୱାସ୍ଥ୍ୟସେବା ଓ ନିରାମୟ କ୍ଷେତ୍ରରେ ଉଭୟ ରାଷ୍ଟ୍ର ପରସ୍ପରକୁ ସହଯୋଗ କରିବେ । ବୁଝାମଣାପତ୍ର ଆଦାନପ୍ରଦାନ ପରେ ଉଭୟ ପକ୍ଷ ସେମାନଙ୍କର ପାରସ୍ପରିକ କାର୍ଯ୍ୟ ଓ ସହଯୋଗ ଆରମ୍ଭ କରିବେ । ଏହା ଫଳରେ ଦୁଇଦେଶର ପାରମ୍ପରିକ ଚିକିତ୍ସା ପଦ୍ଧତି ମଧ୍ୟରେ ସାଦୃଶ୍ୟ ଦ୍ୱାରା ଉଭୟ ପକ୍ଷ ଉପକୃତ ହେବେ । ଏଥିଲାଗି ଉଭୟ ଭାରତ ଓ ଜାପାନରେ ବ୍ୟାପକ କ୍ଷେତ୍ର ରହିଛି । ଏଥିପାଇଁ କୌଣସି ପ୍ରକାର ଅତିରିକ୍ତ ଆର୍ଥିକ ବୋଝ ପଡ଼ିବ ନାହିଁ । ଏଭଳି ପାରମ୍ପରିକ ଚିକିତ୍ସା ଗବେଷଣା ତାଲିମ ପାଠ୍ୟକ୍ରମ ସମ୍ମିଳନୀ ବୈଠକ ଏବଂ ବିଶେଷଜ୍ଞଙ୍କ ଡେପୁଟେସନ ଲାଗି ଆୟୁଷ ମନ୍ତ୍ରଣାଳୟର ଯୋଜନାରେ ବଜେଟ ବ୍ୟବସ୍ଥା କରାଯାଇଛି ।
ଦେଶରେ ଜାତୀୟ ଜଳ ସଂରକ୍ଷଣ ଅଭିଯାନ ଲାଗି ଭାରତ-ଇସ୍ରାଏଲ୍ ମଧ୍ୟରେ ଏମଓୟୁକୁ କ୍ୟାବିନେଟ ଅନୁମୋଦନ

ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଭାରତରେ ଜଳ ସଂରକ୍ଷଣ ଲାଗି ଏକ ବ୍ୟାପକ ଜାତୀୟ ଅଭିଯାନ ସକାଶେ ଭାରତ ଏବଂ ଇସ୍ରାଏଲ୍ ମଧ୍ୟରେ ବୁଝାମଣାପତ୍ର (ଏମ୍ଓୟୁ)କୁ କେନ୍ଦ୍ର କ୍ୟାବିନେଟର ଅନୁମୋଦନ ମିଳିଛି । ପରବର୍ତ୍ତୀ ପିଢ଼ି ପାଇଁ ଜଳ ସଂରକ୍ଷଣ କରି ରଖିବାରେ ଦେଶ ପାଇଁ ଏହା ସହାୟକ ହେବ । ଭାରତରେ ଏକ ଜାତୀୟ ଜଳ ସଂରକ୍ଷଣ ଅଭିଯାନ ଲାଗି ପେଶାଦାର ଢଙ୍ଗରେ ଜାତୀୟ, ଆଂଚଳିକ ଏବଂ ଅନ୍ତର୍ଜାତୀୟ ସ୍ତରରେ ଯୋଜନା ପ୍ରସ୍ତୁତ କରିବା, କାର୍ଯ୍ୟକାରୀ କରିବା ଏବଂ ତଦାରଖ କରିବା ଲାଗି ଦୁଇ ଦେଶ ପାରସ୍ପରିକ ସହଯୋଗ ବୃଦ୍ଧି କରିବେ । ଜଳ ସଂରକ୍ଷଣ ଅଭିଯାନରେ ନିମ୍ନୋକ୍ତ ଲକ୍ଷ୍ୟ ହାସଲ ପାଇଁ ଦୁଇ ଦେଶର ମନ୍ତ୍ରଣାଳୟ ମିଳିତ ଭାବେ କାର୍ଯ୍ୟ କରିବା ଲାଗି ସହମତ ହୋଇଛନ୍ତି । କ. ଭାରତରେ ଜଳ ସଂରକ୍ଷଣକୁ ଜାତୀୟ ଉଦ୍ଦେଶ୍ୟ ଭାବେ ଗ୍ରହଣ କରାଯିବ ଖ. ଦୈନନ୍ଦିନ ଜୀବନରେ ଜଳ ସଂଚୟ ଲାଗି ପ୍ରତ୍ୟେକ ନାଗରିକକୁ ଉତ୍ସାହିତ କରାଯିବ । ଗ. ଜଳ ସଂରକ୍ଷଣ ସମ୍ପର୍କରେ ସଚେତନତା ସୃଷ୍ଟି କରାଯିବ । ଘ. ଜଳର ପୁନଃବ୍ୟବହାର, ବିଶୋଧନ ଏବଂ ପୁନଃସକ୍ରିୟତାକୁ ପ୍ରୋତ୍ସାହନ ଦିଆଯିବ । ଙ. ଜଳ ସଂରକ୍ଷଣ ବିଷୟରେ ୱେବସାଇଟ୍, ମୋବାଇଲ୍ ଆପ୍ଲିକେସନ୍ ଆଦି ଡିଜିଟାଲ୍ ଟୁଲ୍ ବିକଶିତ କରାଯିବ ।
କୋଭିଡ ଟିକାର ଦ୍ୱିତୀୟ ଡୋଜ ଦେବା କ୍ଷେତ୍ରରେ ଦେଶରେ ପ୍ରଥମ ସ୍ଥାନ ହାସଲ କରିଥିବାରୁ ପ୍ରଧାନମନ୍ତ୍ରୀ ହିମାଚଳ ପ୍ରଦେଶ ମୁଖ୍ୟମନ୍ତ୍ରୀଙ୍କୁ ଅଭିନନ୍ଦନ ଜଣାଇଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ହିମାଚଳ ପ୍ରଦେଶ ଲକ୍ଷ୍ୟ ଧାର୍ଯ୍ୟ ହୋଇଥିବା ଯୋଗ୍ୟ ନାଗରିକଙ୍କୁ କୋଭିଡ ଟିକାର ଦ୍ୱିତୀୟ ଡୋଜ ଦେଇ ଦେଶରେ ପ୍ରଥମ ସ୍ଥାନ ହାସଲ କରିଥିବାରୁ ହିମାଚଳ ପ୍ରଦେଶର ମୁଖ୍ୟମନ୍ତ୍ରୀଙ୍କୁ ଅଭିନନ୍ଦନ ଜଣାଇଛନ୍ତି । ହିମାଚଳ ପ୍ରଦେଶର ମୁଖ୍ୟମନ୍ତ୍ରୀ ଶ୍ରୀ ଜୟରାମ ଠାକୁରଙ୍କ ଏକ ଟୁଇଟର ଜବାବରେ ପ୍ରଧାନମନ୍ତ୍ରୀ କହିଛନ୍ତି; “ବହୁତ ବହୁତ ଅଭିନନ୍ଦ ଜୟରାମ ଠକୁରଜୀ । କୋଭିଡ ବିରୁଦ୍ଧ ଲଢେଇରେ ହିମାଚଳ ପ୍ରଦେଶ ସମଗ୍ର ଦେଶ ସମ୍ମୁଖରେ ଏକ ଉଦାହରଣ ସୃଷ୍ଟି କରିଛି । ଲୋକଙ୍କୁ ଏଭଳି ଟିକା ଦାନ ଏହି ଲଢେଇରେ ନୂତନ ଭାରତକୁ ନୂଆ ଶକ୍ତି ପ୍ରଦାନ କରିବ ।”
ଜି-୨୦ ଅଧ୍ୟକ୍ଷତା ପାଇଁ ଭାରତକୁ ସମର୍ଥନ କରିଥିବା ବିଶ୍ୱ ନେତାମାନଙ୍କୁ ପ୍ରଧାନମନ୍ତ୍ରୀଙ୍କ କୃତଜ୍ଞତା ଓ ଧନ୍ୟବାଦ ଜ୍ଞାପନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜି-୨୦ ଅଧ୍ୟକ୍ଷତା ପାଇଁ ଭାରତକୁ ସମର୍ଥନ କରିଥିବାରୁ ଫ୍ରାନ୍ସ ରାଷ୍ଟ୍ରପତି ଇମାନୁଏଲ ମାକ୍ରୋଁଙ୍କୁ ଧନ୍ୟବାଦ ଜଣାଇଛନ୍ତି । ଫ୍ରାନ୍ସ ରାଷ୍ଟ୍ରପତିଙ୍କ ଟ୍ୱିଟ ପ୍ରତ୍ୟୁତ୍ତରରେ ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି । ଜାପାନ ପ୍ରଧାନମନ୍ତ୍ରୀ ଫୁମିଓ କିସିଦାଙ୍କ ଶୁଭେଚ୍ଛା ବାର୍ତ୍ତା ପ୍ରତ୍ୟୁତ୍ତରରେ ପ୍ରଧାନମନ୍ତ୍ରୀ ଶ୍ରୀ ମୋଦୀ ଟ୍ୱିଟ କରିଛନ୍ତି । ଭାରତର ଜି-୨୦ ଅଧ୍ୟକ୍ଷତା ପାଇଁ ସ୍ପେନ ପ୍ରଧାନମନ୍ତ୍ରୀ ପେଦ୍ରୋ ସାଞ୍ଚେଜଙ୍କ ଶୁଭେଚ୍ଛା ବାର୍ତ୍ତା ପ୍ରତ୍ୟୁତ୍ତରରେ ପ୍ରଧାନମନ୍ତ୍ରୀ ମୋଦୀ ତାଙ୍କ ଉଦାର ଶବ୍ଦ ପାଇଁ କୃତଜ୍ଞତା ବ୍ୟକ୍ତ କରିବା ସହ ଟ୍ୱିଟ କରିଛନ୍ତି । ୟୁରୋପୀୟ ସଂଘ ସଭାପତି ଚାର୍ଲସ ମିସେଲଙ୍କ ଶୁଭେଚ୍ଛା ବାର୍ତ୍ତା ପ୍ରତ୍ୟୁତ୍ତରରେ ଶ୍ରୀ ମୋଦୀ ତାଙ୍କୁ ଧନ୍ୟବାଦ ଜଣାଇ ଟ୍ୱିଟ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭାରତର ଜି-୨୦ ଅଧ୍ୟକ୍ଷତାକୁ ସମର୍ଥନ ପାଇଁ ଆମେରିକା ରାଷ୍ଟ୍ରପତି ଜୋ ବାଇଡେନଙ୍କୁ ଧନ୍ୟବାଦ ଜଣାଇଛନ୍ତି । ଆମେରିକା ରାଷ୍ଟ୍ରପତିଙ୍କ ଟ୍ୱିଟ ପ୍ରତ୍ୟୁତ୍ତରରେ ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି ।
ବିଶ୍ୱକପ ଫାଇନାଲ ପାଇଁ ଭାରତୀୟ ମହିଳା କ୍ରିକେଟ ଟିମକୁ ପ୍ରଧାନମନ୍ତ୍ରୀଙ୍କ ଶୁଭକାମନା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ବିଶ୍ୱ କପ ଫାଇନାଲ ପାଇଁ ଭାରତୀୟ ମହିଳା କ୍ରିକେଟ ଟିମ କୁ ଶୁଭକାମନା ଜଣାଇଛନ୍ତି । “ଆମର ମହିଳା କ୍ରିକେଟ ଟିମ ଆଜି ବିଶ୍ୱ କପ ଫାଇନାଲ ଖେଳୁଥିବାରୁ, ମୁଁ 125 କୋଟି ଭାରତୀୟଙ୍କ ସହିତ ମିଶି ସେମାନଙ୍କୁ ଅନେକ ଶୁଭକାମନା ଜଣାଉଛି । ଅଧିନାୟିକା ମିତାଲୀ ରାଜ୍ ସମ୍ମୁଖରେ ରହି ଦଳର ନେତୃତ୍ୱ ନେଉଛନ୍ତି । ଖେଳ ପ୍ରତି ତାଙ୍କର ଶାନ୍ତ ସ୍ୱଭାବ ସମ୍ପୂର୍ଣ୍ଣ ଦଳକୁ ସହାୟକ ହେବ । ସ୍ମୃତି ମନ୍ଧାନାଙ୍କୁ ଶୁଭକାମନା । ତୁମେ ଭଲ ଖେଳ ଏବଂ ଶାନ୍ତ ଏବଂ ନିୟନ୍ତ୍ରିତ ହୋଇ ଖେଳ । ସାରା ଭାରତ ପୁନମ୍ ରାଉତଙ୍କୁ ମହିଳା ବିଶ୍ୱ କପ ଫାଇନାଲ ପାଇଁ ଶୁଭେଚ୍ଛା ଜଣାଉଛି । ତାଙ୍କର ଖେଳ ଆମ ସମସ୍ତଙ୍କୁ ଗର୍ବିତ କରିଛି । ହରମନପ୍ରିତ୍ କୌରଙ୍କର ପ୍ରଶଂସକ କିଏ ହୋଇନପାରେ? ସେମିଫାଇନାଲରେ ତାଙ୍କର ଚମତ୍କାରୀ ଇନିଂସ ସବୁଦିନ ପାଇଁ ମନେ ରହିବ । ଆଜି ତୁମର ଶ୍ରେଷ୍ଠ ପ୍ରଦର୍ଶନ ଦେଖାଅ । ଫାଇନାଲ ପାଇଁ ଦୀପ୍ତି ଶର୍ମାଙ୍କୁ ଶୁଭେଚ୍ଛା । ସେ ଦଳକୁ ଆହୁରି ଶକ୍ତିଶାଳୀ କରିଛନ୍ତି ଏବଂ ତାଙ୍କ ଖେଳ ମ୍ୟାଚ ପରେ ମ୍ୟାଚ ଆହୁରି ଉନ୍ନତ ହୋଇଛି । ଅଭିଜ୍ଞ ଖେଳାଳୀ ବେଦା କ୍ରିଷ୍ଣମୂର୍ତ୍ତିଙ୍କ ଯୋଗୁ ମଧ୍ୟମ-କ୍ରମ ଆହୁରି ସ୍ଥିର ପ୍ରଦର୍ଶନ କରୁଛି । ଆଜି ପାଇଁ ତାଙ୍କୁ ଶୁଭକାମନା । ୱିକେଟ-ରକ୍ଷକ ଭାବେ ସୁଶମା ବର୍ମା ଗୁରୁତ୍ୱପୂର୍ଣ୍ଣ ଭୂମିକା ତୁଲାଉଛନ୍ତି । ମନେରଖ, କ୍ୟାଚ୍ ମ୍ୟାଚ୍ ଜିତାଇଥାଏ । ଝୁଲଣ ଗୋସ୍ୱାମୀ ଭାରତର ଗର୍ବ, ତାଙ୍କର ଚମତ୍କାରୀ ବୋଲିଂ ଗୁରୁତ୍ୱପୂର୍ଣ୍ଣ ସମୟରେ ଦଳକୁ ସହାୟକ ହୋଇଥାଏ । ଝୁଲଣ ତୁମକୁ ଶୁଭେଚ୍ଛା । ଶିଖା ପାଣ୍ଡେଙ୍କ ଅଲରାଉଣ୍ଡ ପ୍ରଦର୍ଶନ ଦଳ ପାଇଁ ଗୁରୁତ୍ୱପୂର୍ଣ୍ଣ । ଶୁଭକାମନା । ପୁନମ୍ ଯାଦବଙ୍କ ଚମତ୍କାର ବୋଲିଂ ଶ୍ରେଷ୍ଠ ବ୍ୟାଟ୍ସମ୍ୟାନଙ୍କ ପାଇଁ ମଧ୍ୟ ଘାତକ ହୋଇପାରେ । ଶୁଭେଚ୍ଛା । ରାଜେଶ୍ୱରୀ ଗାଏକ୍ୱାଡ ତାଙ୍କର ମୀତବ୍ୟୟୀ ବୋଲିଂ ପାଇଁ ପରିଚିତ । ଶୁଭକାମନା” ବୋଲି ପ୍ରଧାନମନ୍ତ୍ରୀ ତାଙ୍କ ଶୁଭେଚ୍ଛା ବାର୍ତ୍ତାରେ କହିଛନ୍ତି ।
ପ୍ରଧାନମନ୍ତ୍ରୀ ଅକ୍ଟୋବର ୨୭, ୨୦୨୧ ରେ ୧୬ତମ ପୂର୍ବ ଏସିଆ ସମ୍ମିଳନୀରେ ଅଂଶଗ୍ରହଣ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଭିଡିଓ କନଫରେନ୍ସିଂ ମାଧ୍ୟମରେ ୧୬ତମ ପୂର୍ବ ଏସିଆ ସମ୍ମିଳନୀରେ ଭାଗ ନେଇଥିଲେ । ୧୬ ତମ ପୂର୍ବ ଏସିଆ ସମ୍ମିଳନୀ ଇଏଏସ୍‍ ଏବଂ ଆସିଆନ ଅଧ୍ୟକ୍ଷ ଭାବରେ ବ୍ରୁନେଇ ଦ୍ୱାରା ଆୟୋଜିତ ହୋଇଥିଲା । ଏଥିରେ ଆସିଆନ ଦେଶ ସମେତ ଇଏଏସ୍‍ର ସହଯୋଗୀ ରାଷ୍ଟ ଯଥା ଅଷ୍ଟ୍ରେଲିଆ, ଚୀନ୍‌, ଜାପାନ, ଦକ୍ଷିଣ କୋରିଆ, ଋଷିଆ, ଆମେରିକା ଏବଂ ଭାରତ ଆଦି ଦେଶର ନେତାଙ୍କ ଅଂଶଗ୍ରହଣ ଦେଖିବାକୁ ମିଳିଥିଲା । ଭାରତ ଇଏଏସ୍‍ର ସକ୍ରିୟ ଅଂଶଗ୍ରହଣକାରୀ । ଏହା ଥିଲା ପ୍ରଧାନମନ୍ତ୍ରୀଙ୍କ ସପ୍ତମ ପୂର୍ବ ଏସିଆ ସମ୍ମିଳନୀ । ଶିଖର ସମ୍ମିଳନୀରେ ଦେଇଥିବା ମନ୍ତବ୍ୟରେ ପ୍ରଧାନମନ୍ତ୍ରୀ ଇଣ୍ଡୋ–ପାସିଫିକ୍‍ର ପ୍ରମୁଖ୍ୟ ନେତାଙ୍କ ନେତୃତ୍ୱାଧୀନ ଫୋରମ୍ ଭାବରେ ଇଏଏସ୍‍ର ଗୁରୁତ୍ୱକୁ ପୁନଃ ପ୍ରମାଣିତ କରିଛନ୍ତି । ଟିକା ଏବଂ ଚିକିତ୍ସା ସାମଗ୍ରୀ ଯୋଗାଣ ମାଧ୍ୟମରେ କୋଭିଡ –୧୯ ମହାମାରୀ ବିରୋଧରେ ଲଢିବା ପାଇଁ ଭାରତର ପ୍ରୟାସକୁ ପ୍ରଧାନମନ୍ତ୍ରୀ ଅଲୋକପାତ କରିଛନ୍ତି । ମହାମାରୀ ପରବର୍ତ୍ତୀ ପୁନରୁଦ୍ଧାର ତଥା ବିଶ୍ୱର ସ୍ଥିର ମୂଲ୍ୟ ଶୃଙ୍ଖଳା ସୁନିଶ୍ଚିତ କରିବା ପାଇଁ ପ୍ରଧାନମନ୍ତ୍ରୀ ଆତ୍ମନିର୍ଭର ଭାରତ ଅଭିଯାନ ବିଷୟରେ ମଧ୍ୟ କହିଥିଲେ । ସ୍ଥାୟୀ ଜୀବନଶୈଳୀ ମଧ୍ୟରେ ଅର୍ଥନୀତି, ପରିବେଶ ଏବଂ ଜଳବାୟୁର ଏକ ଉତ୍ତମ ସନ୍ତୁଳନ ପ୍ରତିଷ୍ଠା ଉପରେ ସେ ଗୁରୁତ୍ୱାରୋପ କରିଛନ୍ତି । ୧୬ ତମ ଇଏଏସ୍‍ରେ ଇଣ୍ଡୋ–ପାସିଫ୍‌ିକ, ଦକ୍ଷିଣ ଚୀନ୍ ସାଗର, ୟୁଏନ୍‍ସିଏଲ୍‍ଓଏସ୍‍, ଆତଙ୍କବାଦ ଏବଂ କୋରିଆ ଉପଦ୍ୱୀପ ଏବଂ ମିଆଁମାରର ପରିସ୍ଥିତି ସହିତ ଗୁରୁତ୍ୱପୂର୍ଣ୍ଣ ଆଞ୍ଚଳିକ ତଥା ଆନ୍ତର୍ଜାତୀୟ ପ୍ରସଙ୍ଗ ଉପରେ ମଧ୍ୟ ଆଲୋଚନା ହୋଇଥିଲା । ପ୍ରଧାନମନ୍ତ୍ରୀ ଇଣ୍ଡୋ–ପାସିଫିକ ଇଲାକାରେ ଆସିଆନ କେନ୍ଦ୍ରୀୟତାକୁ ପୁନଃ ପ୍ରମାଣିତ କରିଛନ୍ତି ଏବଂ ଆସିଆନ ଆଉଟଲୁକ୍‍ ଅଫ୍‍ ଇଣ୍ଡୋ–ପାସିଫିକ୍ (ଏଓଆଇପି) ଏବଂ ଇଣ୍ଡିଆଜ ଇଣ୍ଡୋ–ପାସିଫିକ ଓସିଏନ୍ସ ଇନିସିଏଟିଭ (ଆଇପିଓଆଇ) ମଧ୍ୟରେ ଥିବା ସମନ୍ୱୟ ଉପରେ ଆଲୋକପାତ କରିଛନ୍ତି । ଇଏଏସ୍‍ ନେତାମାନେ ମାନସିକ ସ୍ୱାସ୍ଥ୍ୟ, ପର୍ଯ୍ୟଟନ ମାଧ୍ୟମରେ ଅର୍ଥନୈତିକ ପୁନରୁଦ୍ଧାର ଏବଂ ନିରନ୍ତର ପୁନରୁଦ୍ଧାର ଉପରେ ତିନୋଟି ବିବୃତ୍ତି ଗ୍ରହଣ କରିଛନ୍ତି, ଯାହା ଭାରତ ଦ୍ୱାରା ପ୍ରାୟୋଜିତ ହୋଇଛି । ମୋଟ ଉପରେ, ଏହି ସମ୍ମିଳନୀରେ ପ୍ରଧାନମନ୍ତ୍ରୀ ଏବଂ ଅନ୍ୟ ଇଏଏସ୍‍ ନେତାଙ୍କ ମଧ୍ୟରେ ଫଳପ୍ରଦ ମତ ବିନିମୟ ହୋଇଛି ।
ବିହାର ବନ୍ୟା ପ୍ରଭାବିତ ଅଂଚଳ ଆକାଶମାର୍ଗରୁ ଅନୁଧ୍ୟାନ କଲେ ପ୍ରଧାନମନ୍ତ୍ରୀ;   500 କୋଟି ଟଙ୍କାର ତ୍ୱରିତ ସହାୟତା ଘୋଷଣା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ବିହାରର ବନ୍ୟା ପ୍ରଭାବିତ ଅଂଚଳ ଆକାଶମାର୍ଗରୁ ଅନୁଧ୍ୟାନ କରିଥିଲେ; ସେ ମଧ୍ୟ ପୂର୍ଣ୍ଣିଆଠାରେ ରାଜ୍ୟ ମୁଖ୍ୟମନ୍ତ୍ରୀ ଶ୍ରୀ ନୀତୀଶ କୁମାର, ଉପମୁଖ୍ୟମନ୍ତ୍ରୀ ଶ୍ରୀ ସୁଶୀଲ ମୋଦୀ ଏବଂ ରାଜ୍ୟର ବରିଷ୍ଠ ଅଧିକାରୀମାନଙ୍କ ସହିତ ମହଜୁଦ ଥିବା ରିଲିଫ ସାମଗ୍ରୀ, ଉଦ୍ଧାରକାର୍ଯ୍ୟ ଏବଂ କ୍ଷତିପୂରଣଜନିତ ପଦକ୍ଷେପ ସମ୍ପର୍କରେ ବିସ୍ତୃତ ଭାବେ ସମୀକ୍ଷା କରିଥିଲେ । ରାଜ୍ୟକୁ ସବୁପ୍ରକାରର ସହାୟତା ଯୋଗାଇ ଦିଆଯିବ ବୋଲି ପ୍ରଧାନମନ୍ତ୍ରୀ ଆଶ୍ୱାସନା ଦେଇଥିଲେ ଏବଂ ସେ ତୁରନ୍ତ 500 କୋଟି ଟଙ୍କାର ସହାୟତା ରାଶି ଘୋଷଣା କରିଥିଲେ । ପ୍ରଧାନମନ୍ତ୍ରୀ ପ୍ରତିଶ୍ରୁତି ଦେଇଥିଲେ ଯେ ଯଥାଶୀଘ୍ର କେନ୍ଦ୍ରୀୟ ଟିମ୍ ରାଜ୍ୟକୁ ଗସ୍ତ କରିବ ଏବଂ କ୍ଷୟକ୍ଷତି ଓ ସହାୟତା ସମ୍ପର୍କରେ ଆକଳନ କରିବ । ବନ୍ୟାଯୋଗୁ କ୍ଷତିଗ୍ରସ୍ତ ହୋଇଥିବା ଫସଲର ଆକଳନ କରିବା ଏବଂ କୃଷକମାନଙ୍କୁ ତୁରନ୍ତ ଫସଲ ବୀମା ସହାୟତା ଯୋଗାଇ ଦେବା ଲାଗି ସେମାନଙ୍କ ପ୍ରତିନିଧି ପଠାଇବାକୁ ସେ ବୀମା କମ୍ପାନୀଗୁଡ଼ିକୁ ନିର୍ଦ୍ଦେଶ ଦେଇଥିଲେ । ବନ୍ୟାରେ କ୍ଷତିଗ୍ରସ୍ତ ହୋଇଥିବା ରାସ୍ତାର ତୁରନ୍ତ ମରାମତି କରିବା ଲାଗି ସେ ସଡ଼କ ପରିବହନ ଓ ରାଜମାର୍ଗ ମନ୍ତ୍ରଣାଳୟକୁ ନିର୍ଦ୍ଦେଶ ଦେଇଥିଲେ । ବନ୍ୟା ଯୋଗୁ କ୍ଷତିଗ୍ରସ୍ତ ହୋଇଥିବା ବିଦ୍ୟୁତ ଭିତ୍ତିଭୂମିର ମରାମତି ପାଇଁ କେନ୍ଦ୍ର ସମସ୍ତ ପ୍ରକାରର ସମ୍ଭାବ୍ୟ ସହାୟତା ଯୋଗାଇଦେବ । ବନ୍ୟା ପ୍ରଭାବିତ ଅଂଚଳରେ ପ୍ରତ୍ୟେକ ମୃତକଙ୍କ ପରିବାରକୁ 2ଲକ୍ଷ ଟଙ୍କା ଏବଂ ଗୁରୁତର ଆହତମାନଙ୍କୁ 50 ହଜାର ଟଙ୍କାର ଅନୁକମ୍ପା ରାଶି ଯୋଗାଇ ଦିଆଯିବ । ଏଠାରେ ସୂଚନାଯୋଗ୍ୟ ଯେ ସମ୍ପ୍ରତି ନେପାଳ ପ୍ରଧାନମନ୍ତ୍ରୀ ଶେର ବାହାଦୂର ଦେଉବାଙ୍କ ଭାରତ ଗସ୍ତ ବେଳେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ତାଙ୍କ ସହିତ ନିମ୍ନ ଅବବାହିକାରେ ବନ୍ୟା ସମସ୍ୟା ଓ ଏହାର ନିୟନ୍ତ୍ରଣ ନେଇ ଆଲୋଚନା କରିଥିଲେ । ସପ୍ତକୋଶୀ ଉଚ୍ଚ ନଦୀବନ୍ଧ ପ୍ରକଳ୍ପ ଏବଂ ସୁନକୋସି ଜଳଭଣ୍ଡାର ତଥା ନଦୀର ଗତି ପରିବର୍ତ୍ତନ ଯୋଜନା ପାଇଁ ବିସ୍ତୃତ ପ୍ରକଳ୍ପ ରିପୋର୍ଟ ପ୍ରସ୍ତୁତ କରିବା ନିମନ୍ତେ ସହମତ ହୋଇଥିଲେ । ଉଭୟ ରାଷ୍ଟ୍ର ଜଳ ସଂରକ୍ଷଣ ଏବଂ ବନ୍ୟା ନିୟନ୍ତ୍ରଣ ପ୍ରସଙ୍ଗରେ ସହଯୋଗ ବୃଦ୍ଧି ପାଇଁ ରାଜି ହୋଇଥିଲେ । ଏହା ସମଗ୍ର ଅଂଚଳରେ ବନ୍ୟା ନିୟନ୍ତ୍ରଣ ପଦକ୍ଷେପ ପ୍ରତି ସହାୟକ ହେବ ।
୨୦୧୭-୧୮,୨୦୧୮-୧୯ରେ କଂଟ୍ରୋଲ ଓ ଭୋଟବାକ୍ସ ୟୁନିଟ କ୍ରୟ ପାଇଁ ନିର୍ବାଚନ ଆୟୋଗଙ୍କ ପ୍ରସ୍ତାବକୁ କ୍ୟାବିନେଟ ସ୍ଵୀକୃତି

୨୦୧୭-୧୮ରେ ୪,୧୦,୦୦୦ ଭୋଟବାକ୍ସ ୟୁନିଟ୍ (ବିୟୁଏସ) ଏବଂ ୩,୧୪,୦୦୦ କଂଟ୍ରୋଲ ୟୁନିଟ ଏବଂ ୨୦୧୮-୧୯ରେ ୪,୩୫,୦୦୦ ଭୋଟବାକ୍ସ ୟୁନିଟ ଏବଂ ୭୧,୭୧୬ କଂଟ୍ରୋଲ ୟୁନିଟ କ୍ରୟ କରିବା ସକାଶେ ନିର୍ବାଚନ କମିଶନ ଦେଇଥିବା ପ୍ରସ୍ତାବକୁ କେନ୍ଦ୍ର କ୍ୟାବିନେଟ ଅନୁମୋଦନ କରିଛି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ଏହି ନିଷ୍ପତ୍ତି ଗ୍ରହଣ କରାଯାଇଛି । ଏହି କ୍ରୟ ସକାଶେ ଯଥାକ୍ରମେ ୟୁନିଟ ପିଛା ୭,୭୦୦/- ଏବଂ ୯,୩୦୦/- ଟଙ୍କା ପଡିବ । ଏହାର ମୋଟ ବ୍ୟୟ ପରିମାଣ ପ୍ରାୟ ୧,୦୦୯.୬ କୋଟି ଟଙ୍କା ହେବ । ଏହି କ୍ରୟ ବାଙ୍ଗାଲୋରର ଭାରତ ଇଲେକ୍ଟ୍ରୋନିକ୍ସ ଲିମିଟେଡ (ବିଇଏଲ) ଏବଂ ହାଇଦ୍ରାବାଦର ଇଲେକ୍ଟ୍ରୋନିକ୍ସ କର୍ପୋରେସନ ଅଫ ଇଣ୍ଡିଆ ଲିଃ (ଇସିଆଇଏଲ) ମାଧ୍ୟମରେ କରାଯିବ । ଏହି ଦୁଇ ସଂସ୍ଥାରେ ସେମାନଙ୍କ ଉତ୍ପାଦନ କ୍ଷମତା ଏବଂ ଅତୀତରେ ଯୋଗାଇଥିବା ଏଭଳି ମେସିନର କାର୍ଯ୍ୟକାରିତା ବିଚାରକୁ ନେଇ ନିର୍ବାଚନ କମିଶନ ତାଙ୍କ ଅର୍ଡରରେ ହ୍ରାସ ବୃଦ୍ଧି କରିପାରିବେ ବୋଲି କ୍ୟାବିନେଟ ନିର୍ବାଚନ କମିଶନଙ୍କୁ କ୍ଷମତା ପ୍ରଦାନ କରିଛନ୍ତି । ଏହି କ୍ରୟ ଫଳରେ ୨୦୦୫-୦୬ଠାରୁ କାର୍ଯ୍ୟକାରୀ ହୋଇ ଆସୁଥିବା ପୁରୁଣା ଭୋଟିଂ ମେସିନଗୁଡିକୁ ପର୍ଯ୍ୟାୟକ୍ରମେ ବାଦ ଦିଆଯିବ ଏବଂ ୨୦୧୯ ଲୋକସଭା ଓ ରାଜ୍ୟ ବିଧାନସଭା ନିର୍ବାଚନରେ ଚାହିଦା ପୂରଣ ହୋଇପାରିବ । ଏହି କ୍ରୟର ସୁପରିଚାଳନା ବ୍ୟବସ୍ଥା କରିବାକୁ ନିର୍ବାଚନ କମିଶନଙ୍କୁ କ୍ଷମତା ପ୍ରଦାନ କରାଯାଇଛି ।
ଭାରତ-ମଧ୍ୟ ଏସିଆ ସମ୍ମିଳନୀର ପ୍ରଥମ ବୈଠକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୨୭ ଜାନୁୟାରୀ ୨୦୨୨ ରେ ଏକ ଭର୍ଚୁଆଲ୍ ବ୍ୟବସ୍ଥାରେ ଭାରତ–ମଧ୍ୟ ଏସିଆ ସମ୍ମିଳନୀର ପ୍ରଥମ ବୈଠକ ଆୟୋଜନ କରିବେ । ଏହି ବୈଠକରେ କାଜାଖସ୍ତାନ, ର୍କିଗିଜ୍ ଗଣତନ୍ତ୍ର, ତାଜିକିସ୍ତାନ, ତୁର୍କମେନିସ୍ତାନ ଏବଂ ଉଜବେକିସ୍ତାନର ରାଷ୍ଟ୍ରପତିଙ୍କ ଅଂଶଗ୍ରହଣ କରିବେ । ଏହା ହେଉଛି ଭାରତ ଏବଂ ମଧ୍ୟ ଏସୀୟ ଦେଶର ନେତାଙ୍କ ମଧ୍ୟରେ ଏହି ଧରଣର ପ୍ରଥମ ବୈଠକ । ପ୍ରଥମ ଭାରତ–ମଧ୍ୟ ଏସିଆ ସମ୍ମିଳନୀ ହେଉଛି କେନ୍ଦ୍ରୀ ଏସୀୟ ଦେଶମାନଙ୍କ ସହିତ ଭାରତର ବଢୁଥିବା ଯୋଗଦାନର ପ୍ରତିଫଳନ, ଯାହା ଭାରତର “ବିସ୍ତାରିତ ପଡୋଶୀ” ର ଏକ ଅଂଶ ଅଟେ । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୨୦୧୫ ରେ ସମସ୍ତ ମଧ୍ୟ ଏସୀୟ ଦେଶକୁ ଏକ ଐତିହାସିକ ଗସ୍ତ କରିଥିଲେ । ପରବର୍ତ୍ତୀ ସମୟରେ, ଦ୍ୱିପାକ୍ଷିକ ଏବଂ ବହୁପକ୍ଷୀୟ ଫୋରମରେ ଉଚ୍ଚ ସ୍ତରୀୟ ମତ ବିନିମୟ ହୋଇଛି । ବୈଦେଶିକ ମନ୍ତ୍ରୀ ସ୍ତରରେ ଭାରତ–ମଧ୍ୟ ଏସିଆ ଆଲୋଚନାର ଆରମ୍ଭ, ଯାହାର ତୃତୀୟ ବୈଠକ ୧୮–୨୦ ଡିସେମ୍ବର ୨୦୨୧ ମଧ୍ୟରେ ନୂଆଦିଲ୍ଲୀରେ ଅନୁଷ୍ଠିତ ହୋଇଥିଲା, ଏହା ଭାରତ–ମଧ୍ୟ ଏସିଆ ସମ୍ପର୍କକୁ ଏକ ପ୍ରେରଣା ଯୋଗାଇ ଦେଇଛି । ୧୦ ନଭେମ୍ବର ୨୦୨୧ ରେ ନୂଆଦିଲ୍ଲୀରେ ଆୟୋଜିତ ଆଫଗାନିସ୍ତାନ ଉପରେ ଆଞ୍ଚଳିକ ସୁରକ୍ଷା ବାର୍ତ୍ତାଳାପରେ ମଧ୍ୟ ଏସୀୟ ଦେଶର ଜାତୀୟ ସୁରକ୍ଷା ପରିଷଦର ସଚିବମାନଙ୍କ ଅଂଶଗ୍ରହଣ କରିଥିଲେ । ଏହି ବୈଠକରେ ଆଫଗାନିସ୍ତାନ ଉପରେ ଏକ ସାଧାରଣ ଆଞ୍ଚଳିକ ଆଭିମୁଖ୍ୟ ଦର୍ଶାଇଥିଲା । ପ୍ରଥମ ଭାରତ–ମଧ୍ୟ ଏସିଆ ସମ୍ମିଳନୀରେ ନେତାମାନେ ଭାରତ–ମଧ୍ୟ ଏସିଆ ସମ୍ପର୍କକୁ ନୂତନ ଶିଖରକୁ ଆଣିବା ପାଇଁ ପଦକ୍ଷେପ ବିଷୟରେ ଆଲୋଚନା କରିବେ ବୋଲି ଆଶା କରାଯାଉଛି । ସେମାନେ ଆଞ୍ଚଳିକ ସୁରକ୍ଷା ପରିସ୍ଥିତି ବିଶେଷକରି ଆଞ୍ଚଳିକ ଏବଂ ଆର୍ନ୍ତଜାତିକ ପ୍ରସଙ୍ଗ ଉପରେ ମତ ବିନିମୟ କରିବେ ବୋଲି ଆଶା କରାଯାଉଛି । ଏହି ସମ୍ମିଳନୀ ଭାରତ–ମଧ୍ୟ ଏସିଆର ଏକ ବିସ୍ତୃତ ତଥା ସ୍ଥାୟୀ ସହଭାଗିତା ପାଇଁ ଭାରତ ଏବଂ ମଧ୍ୟ ଏସୀୟ ଦେଶଗୁଡିକର ନେତାଙ୍କ ଦ୍ୱାରା ଗୁରୁତ୍ୱ ଦିଆଯାଇଥିବା ପ୍ରତୀକାତ୍ମକ ଅଟେ ।
ପ୍ରଧାନମନ୍ତ୍ରୀ ଆସନ୍ତାକାଲି ଚମ୍ପାରଣରେ ସ୍ୱେଚ୍ଛାଗ୍ରହୀମାନଙ୍କୁ କରିବେ ସମ୍ବୋଧନ

ବିହାର ଚମ୍ପାରଣ ସତ୍ୟାଗ୍ରହର ଶତ ବାର୍ଷିକୀ ସମାରୋହ ଆସନ୍ତାକାଲି ଉଦ୍ଯାପିତ ହେଉଛି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ସହ ସାରା ରାଷ୍ଟ୍ର ଏହି ଐତିହାସିକ କାର୍ଯ୍ୟକ୍ରମରେ ଅଂଶ ଗ୍ରହଣ କରିବେ । ଏହି ଅବସରରେ ବିହାରର ମୋତିହାରୀଠାରେ ସ୍ୱଚ୍ଛତା ଅଭିଯାନର ଦୂତ ବା ସ୍ୱେଚ୍ଛାଗ୍ରହୀ ଭାବେ ପରିଚିତ 20 ହଜାର କର୍ମୀ ଅଂଶଗ୍ରହଣ କରୁଛନ୍ତି ଯାହାକୁ ପ୍ରଧାନମନ୍ତ୍ରୀ ସମ୍ବୋଧିତ କରିବେ । ଏହି ସ୍ୱେଚ୍ଛାଗ୍ରହୀମାନେ ସ୍ୱଚ୍ଛତା ଅଭିଯାନର ପଦାତିକ ବାହିନୀ ରୂପେ ପରିଚିତ । ଗୋଷ୍ଠିଭିତ୍ତିକ ପରିମଳ କାର୍ଯ୍ୟକ୍ରମ ଆଭିମୁଖ୍ୟକୁ ଫଳପ୍ରଦ ଢଙ୍ଗରେ ଗ୍ରାମ୍ୟ ସ୍ତରରୁ କାର୍ଯ୍ୟକାରୀ କରିବା ଲାଗି ଏହି ସ୍ୱେଚ୍ଛାସେବୀମାନେ ଗ୍ରାମବାସୀମାନଙ୍କୁ ପ୍ରବର୍ତ୍ତାଉଛନ୍ତି । ଗାଁ ଗହଳରେ ସ୍ୱଚ୍ଛତା ରକ୍ଷା ସହ ଏହିସବୁ ଅଂଚଳକୁ ଖୋଲା ମଳମୁକ୍ତ କରିବା ଦିଗରେ ସ୍ୱେଚ୍ଛାଗ୍ରହୀମାନେ ବଡ଼ ଭୂମିକା ଗ୍ରହଣ କରିଛନ୍ତି । ଜାତିର ଜନକ ମହାତ୍ମା ଗାନ୍ଧୀ, ଚାଷୀମାନଙ୍କ ଅଧିକାରର ସୁରକ୍ଷା ଲାଗି ଇଂରେଜମାନଙ୍କ ବିରୁଦ୍ଧରେ ପ୍ରଚଣ୍ଡ ସ୍ୱର ଉତ୍ତୋଳନ ସ୍ୱରୂପ 10 ଏପ୍ରିଲ 1917 ରେ ଚମ୍ପାରଣ ସତ୍ୟାଗ୍ରହ ଆରମ୍ଭ କରିଥିଲେ । ଇଂରେଜମାନେ ସେତେବେଳେ ଭାରତର ଚାଷୀମାନଙ୍କୁ ନୀଳ ଗଛ ଚାଷ କରିବା ଲାଗି ବାଧ୍ୟ କରିବାରୁ ତା ବିରୁଦ୍ଧରେ ଚମ୍ପାରଣ ସତ୍ୟାଗ୍ରହ ଆରମ୍ଭ ହୋଇଥିଲା । 2017 ଏପ୍ରିଲ 10 ତାରିଖରୁ ଆରମ୍ଭ ହୋଇଥିବା ବର୍ଷବ୍ୟାପୀ ଏହି ଶତବାର୍ଷିକୀ ସମାରୋହ ଆସନ୍ତାକାଲି ଉଦ୍ଯାପିତ ହେଉଛି । ଏହି କାର୍ଯ୍ୟକ୍ରମକୁ ସତ୍ୟାଗ୍ରହରୁ ସ୍ୱେଚ୍ଛାଗ୍ରହ ଅଭିଯାନ ରୂପେ ନାମିତ କରାଯାଇଛି । ପ୍ରଧାନମନ୍ତ୍ରୀ ଏହି ଅବସରରେ ବିଭିନ୍ନ ଉନ୍ନୟନମୂଳକ ପ୍ରକଳ୍ପର ଶୁଭାରମ୍ଭ କରିବାର କାର୍ଯ୍ୟକ୍ରମ ମଧ୍ୟ ରହିଛି ।
ନବବର୍ଷ ପ୍ରାରମ୍ଭରେ ବିଶ୍ୱବ୍ୟାପୀ ଗୁଜରାଟୀମାନଙ୍କୁ ଶୁଭେଚ୍ଛା ଜଣାଇଲେ ପ୍ରଧାନମନ୍ତ୍ରୀ

ନବବର୍ଷ ପ୍ରାରମ୍ଭରେ ବିଶ୍ୱବ୍ୟାପୀ ଗୁଜରାଟୀମାନଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । ଦିପାବଳୀ ପର ଦିନଠାରୁ ଗୁଜରାଟୀମାନଙ୍କର ନବବର୍ଷ ଆରମ୍ଭ ହୋଇଥାଏ । “ବିଶ୍ୱବ୍ୟାପୀ ସମସ୍ତ ଗୁଜରାଟୀମାନଙ୍କୁ ନୂତନ ବର୍ଷର ଶୁଭେଚ୍ଛା । ନୂତନ ବର୍ଷ ଆପଣମାନଙ୍କ ପାଇଁ ସୁଖ, ସମୃଦ୍ଧିର ବର୍ଷ ହେଉ ଏବଂ ଆପଣମାନଙ୍କ ସକଳ ଅଭିଳାଷ ପୁରଣ ହେଉ,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ନାରୀ ଶକ୍ତି ପୁରସ୍କାର ବିଜେତାଙ୍କ ସହ ପ୍ରଧାନମନ୍ତ୍ରୀଙ୍କ ମତ ବିନିମୟ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ନାରୀ ଶକ୍ତି ପୁରସ୍କାର ହାସଲ କରିଥିବା କୃତି ମହିଳାମାନଙ୍କୁ ଭେଟିବା ସହିତ ସେମାନଙ୍କ ସହ ମତ ବିନିମୟ କରିଛନ୍ତି । ଆଲୋଚନା କାଳରେ ପ୍ରଧାନମନ୍ତ୍ରୀ “ସେବା ପରମ ଧର୍ମ”ର ତାତ୍ପର୍ଯ୍ୟ ଏବଂ ଏହା ଆମ ସଂସ୍କୃତିର କିଭଳି ଅଂଶ ବିଶେଷ ହୋଇଛି ସେ ସମ୍ପର୍କରେ କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, ପୁରସ୍କାର ବିଜୟିନୀମାନେ ଜନସେବା ତଥା ପରୋପକାର ପାଇଁ ନିଜ ଜୀବନକୁ ସମର୍ପିତ କରିଛନ୍ତି । କେବଳ ଯେ ସେମାନଙ୍କ ସେବା ଓ ଅବଦାନ ହେତୁ ଅନେକ ଲୋକ ଉପକୃତ ହୋଇଛନ୍ତି ତା’ ନୁହେଁ ବରଂ ସେମାନେ ସମାଜ ପାଇଁ ପ୍ରେରଣାର ଉତ୍ସ ହୋଇପାରିଛନ୍ତି । ପ୍ରଧାନମନ୍ତ୍ରୀ କହିଥିଲେ ଯେ, ରାଷ୍ଟ୍ର ଏବେ ଭଗିନୀ ନିବେଦିତାଙ୍କର 150ତମ ଜୟନ୍ତୀ ପାଳନ କରୁଛି ଯିଏକି ନିଷ୍କାମ ସେବାର ମୂର୍ତ୍ତିମନ୍ତ ପ୍ରତୀକ ଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, ନିସ୍ଵାର୍ଥପର ସେବା ହେଉଛି ଭାରତୀୟ ଭାବଧାରର ଏକ ଅଂଶ ବିଶେଷ ଯାହାକି ଧର୍ମଶାଳା, ଗୋଶାଳା ଏବଂ ଦାତବ୍ୟ ଶିକ୍ଷାନୁଷ୍ଠାନ ଭଳି ଦେଶର ବିଭିନ୍ନ ସ୍ଥାନରେ ପରିଦୃଶ୍ୟ ହେଉଛି । କେନ୍ଦ୍ର ମହିଳା ଓ ଶିଶୁ ବିକାଶ ମନ୍ତ୍ରୀ ଶ୍ରୀମତୀ ମେନକା ଗାନ୍ଧୀ ଏହି ଅବସରରେ ଉପସ୍ଥିତ ଥିଲେ ।
ଭାରତ ୪୦୦ ବିଲିୟନ ଆମେରିକୀୟ ଡଲାର ମୂଲ୍ୟର ସାମଗ୍ରୀ ରପ୍ତାନିର ଏକ ଉଚ୍ଚାଭିଳାଷୀ ଲକ୍ଷ୍ୟ ହାସଲ କରିଥିବାରୁ କୃଷକ, ବୁଣାକାର, ଏମଏସଏମଇ, ଉତ୍ପାଦନକାରୀ, ରପ୍ତାନିକାରୀଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କୃଷକ, ବୁଣାକାର, ଏମଏସଏମଇ, ଉତ୍ପାଦନକାରୀ, ରପ୍ତାନିକାରୀଙ୍କୁ ପ୍ରଶଂସା କରିଛନ୍ତି କାରଣ ଧାର୍ଯ୍ୟ ସମୟର ୯ ଦିନ ପୂର୍ବରୁ ୪୦୦ ବିଲିୟନ ଆମେରିକୀୟ ଡଲାର ମୂଲ୍ୟର ସାମଗ୍ରୀ ରପ୍ତାନିରେ ଭାରତ ଲକ୍ଷ୍ୟ ହାସଲ କରିପାରିଛି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଭାରତ ୪୦୦ ବିଲିୟନ ଆମେରିକୀୟ ଡଲାର ମୂଲ୍ୟର ସାମଗ୍ରୀ ରପ୍ତାନି ପାଇଁ ଏକ ଉଚ୍ଚାଭିଳାଷୀ ଲକ୍ଷ୍ୟ ସ୍ଥିର କରିଥିଲା ଏବଂ ପ୍ରଥମ ଥର ପାଇଁ ଏହି ଲକ୍ଷ୍ୟ ହାସଲ କରିଛି । ଏହି ସଫଳତା ପାଇଁ ମୁଁ ଆମର କୃଷକ, ବୁଣାକାର, ଏମଏସଏମଇ, ଉତ୍ପାଦନକାରୀ, ରପ୍ତାନିକାରୀଙ୍କୁ ଅଭିନନ୍ଦନ ଜଣାଉଛି । “ଆମର ଆତ୍ମନିର୍ଭର ଭାରତର ଯାତ୍ରା ପଥରେ ଏହା ଏକ ପ୍ରମୁଖ ମାଇଲଖୁଣ୍ଟ । ଲୋକାଲ୍ ଗୋଜ୍‌ ଗ୍ଲୋବାଲ”
ଚତୁର୍ଥ ପର୍ଯ୍ୟାୟ ଏପିଟିଏ ଆଲୋଚନାରେ ଶୁଳ୍କ ରିହାତି ଆଦାନପ୍ରଦାନକୁ କେବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କେବିନେଟ୍ ଏସିଆ ପ୍ରଶାନ୍ତ ବାଣିଜ୍ୟ ଚୁକ୍ତିର ଚତୁର୍ଥ ପର୍ଯ୍ୟାୟ ଆଲୋଚନା ଓ ଏ ସଂକ୍ରାନ୍ତ ସଂଶୋଧନ ଆଧାରରେ ଅଗ୍ରାଧିକାର ଭିତ୍ତିରେ ଶୁଳ୍କ ରିହାତିର ଆଦାନ-ପ୍ରଦାନକୁ ମଞ୍ଜୁରି ଦେଇଛନ୍ତି । ଏସିଆ ପ୍ରଶାନ୍ତ ବାଣିଜ୍ୟ ଚୁକ୍ତି ବା ଏପିଟିଏ (ପୂର୍ବରୁ ବ୍ୟାଙ୍କକ୍ ଚୁକ୍ତି) ହେଉଛି ଏସିଆ ଓ ପ୍ରଶାନ୍ତ ଅଂଚଳ ପାଇଁ ଜାତିସଂଘ ଆର୍ଥିକ ଓ ସାମାଜିକ କମିଶନ(ୟୁଏନ୍-ଇଏସସିଏପି)ର ଏକ ପଦକ୍ଷେପ । ଏହା ମାଧ୍ୟମରେ ଏସିଆ ପ୍ରଶାନ୍ତ ଅଂଚଳର ବିକାଶଶୀଳ ସଦସ୍ୟ ରାଷ୍ଟ୍ର ମଧ୍ୟରେ ଶୁଳ୍କ ରିହାତି ଆଦାନପ୍ରଦାନ ମାଧ୍ୟମରେ ବାଣିଜ୍ୟ ସମ୍ପ୍ରସାରଣ ହୋଇପାରୁଛି । ଏବେ ଏପିଟିଏରେ 6ଟି ରାଷ୍ଟ୍ର ହିଁ ସଦସ୍ୟ ଅଛନ୍ତି । ଏମାନେ ହେଲେ ବାଂଲାଦେଶ, ଚୀନ, ଭାରତ, ଲାଓସ, କୋରିଆ ଓ ଶ୍ରୀଲଙ୍କା ।
ବାରାଣାସୀସ୍ଥିତ ଜାତୀୟ ବିହନ ଗବେଷଣା ଓ ତାଲିମ କେନ୍ଦ୍ରରେ ଏକ ଅନ୍ତର୍ଜାତୀୟ ଧାନ ଗବେଷଣା ସଂସ୍ଥାନ, ଦକ୍ଷିଣ ଏସିଆ ଆଂଚଳିକ କେନ୍ଦ୍ର ପ୍ରତିଷ୍ଠା ପ୍ରସ୍ତାବକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ବାରାଣାସୀସ୍ଥିତ ଜାତୀୟ ବିହନ ଗବେଷଣା ଏବଂ ତାଲିମ କେନ୍ଦ୍ର (ଏନ୍ଏସ୍ଆରଟିସି)ରେ ଏକ ଅନ୍ତର୍ଜାତୀୟ ଧାନ ଗବେଷଣା ସଂସ୍ଥାନ (ଆଇଆରଆରଆଇ), ଦକ୍ଷିଣ ଏସିଆ ଆଂଚଳିକ କେନ୍ଦ୍ର (ଆଇସାର୍କ) ପ୍ରତିଷ୍ଠା ପ୍ରସ୍ତାବକୁ ମଞ୍ଜୁରି ମିଳିଛି । ଏହି ପ୍ରସ୍ତାବ ଅଧୀନରେ ବାରଣାସୀଠାରେ ଏକ ଧାନ ମୂଲ୍ୟ ବୃଦ୍ଧି ଉତ୍କର୍ଷ କେନ୍ଦ୍ର (ସେରେଭା) ପ୍ରତିଷ୍ଠା କରାଯିବ । ଶସ୍ୟ ଏବଂ ନଡ଼ାରେ ଥିବା ଭାରୀ ଧାତୁର ସ୍ଥିତି ଏବଂ ଏହାର ମାନ ବିବେଚନା କରିବା ଲାଗି ଏଠାରେ ଏକ ସର୍ବାଧୁନିକ ଗବେଷଣାଗାର ରହିବ । ଧାନ ମୂଲ୍ୟ ଶୃଙ୍ଖଳାରେ ଅଂଶଧାରୀଙ୍କ ଦକ୍ଷତା ବିକାଶ ଲାଗି କେନ୍ଦ୍ର ସରକାର ମଧ୍ୟ ପଦକ୍ଷେପ ନେବେ । ଏହି କେନ୍ଦ୍ର ପୂର୍ବ ଭାରତର ପ୍ରଥମ ଅନ୍ତର୍ଜାତୀୟ କେନ୍ଦ୍ର ହେବ ଏବଂ ଏହି କ୍ଷେତ୍ରରେ ଧାନ ଉତ୍ପାଦନ ବୃଦ୍ଧି କ୍ଷେତ୍ରରେ ଗୁରୁତ୍ୱପୂର୍ଣ୍ଣ ଭୂମିକା ନିର୍ବାହ କରିବ । ଏହା ପୂର୍ବ ଭାରତ ଏବଂ ସମାନ ପରିବେଶ ଥିବା ଦକ୍ଷିଣ ଏସୀୟ ଏବଂ ଆଫ୍ରିକୀୟ ରାଷ୍ଟ୍ରରେ ଶସ୍ୟ ଉତ୍ପାଦନ ଏବଂ ଦକ୍ଷତା ବିକାଶ ଲାଗି ବରଦାନ ଭଳି ସାବ୍ୟସ୍ତ ହେବ ବୋଲି ଅନୁମାନ କରାଯାଉଛି ।
ମଣିପୁରବାସୀଙ୍କୁ ରାଜ୍ୟ ସ୍ଥାପନା ଦିବସରେ ପ୍ରଧାନମନ୍ତ୍ରୀଙ୍କ ଶୁଭେଚ୍ଛ

ମଣିପୁରବାସୀଙ୍କୁ ସେମାନଙ୍କ ରାଜ୍ୟ ସ୍ଥାପନା ଦିବସରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । “ମଣିପୁରବାସୀଙ୍କୁ ସେମାନଙ୍କ ରାଜ୍ୟ ଗଠନ ଦିବସରେ ଅଭିନନ୍ଦନ । ଆନନ୍ଦ, ସୁଖ ଏବଂ ସମୃଦ୍ଧିର ଆଶୀଷ ମଣିପୁର ପ୍ରତି ରହିବା ମୁଁ ଆଶା କରୁଛି,” ବୋଲି ପ୍ରଧାନମନ୍ତ୍ରୀ ତାଙ୍କ ବାର୍ତ୍ତାରେ କହିଛନ୍ତି ।
ରାଷ୍ଟ୍ରପତି ଭବନ ପୁସ୍ତକ ଉନ୍ମୋଚନ ଉତ୍ସବରେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ରାଷ୍ଟ୍ରପତି ଭବନରେ ଅନୁଷ୍ଠିତ ପୁସ୍ତକ ଉନ୍ମୋଚନ ଉତ୍ସବରେ ଯୋଗଦାନ କରିଥିଲେ । ଏହି ଅବସରରେ ସେ “ରାଷ୍ଟ୍ରପତି ଭବନ : ରାଜ ରୁ ସ୍ଵରାଜ” ଶୀର୍ଷକ ଏକ ପୁସ୍ତକର ଉନ୍ମୋଚନ କରି ଏହାର ପ୍ରଥମ ସଂସ୍କରଣ ରାଷ୍ଟ୍ରପତିଙ୍କୁ ପ୍ରଦାନ କରିଥିଲେ । ପ୍ରଧାନମନ୍ତ୍ରୀ ଏହି ଅବସରରେ ଉଦ୍ବୋଧନ ଦେଇ ରାଷ୍ଟ୍ରପତି ଶ୍ରୀ ପ୍ରଣବ ମୁଖାର୍ଜୀଙ୍କୁ ତାଙ୍କ ଜନ୍ମ ଦିନର ଶୁଭକାମନା ଜଣାଇଥିଲେ । ପ୍ରଧାନମନ୍ତ୍ରୀ ଦାୟିତ୍ଵଭାର ଗ୍ରହଣ କରିବାର ପ୍ରାରମ୍ଭିକ ଦିବସମାନଙ୍କରେ ରାଷ୍ଟ୍ରପତିଙ୍କ ପରାମର୍ଶ ଓ ମାର୍ଗ ଦର୍ଶନକୁ ସେ ବିଶେଷ ଭାବେ ସ୍ମରଣ କରିଥିଲେ ଏବଂ ଆଶା ପ୍ରକାଶ କରିଥିଲେ ଯେ, ଆଗାମୀ ଦିନରେ ମଧ୍ୟ ଆମ ଦେଶ ରାଷ୍ଟ୍ରପତି ମୁଖାର୍ଜୀଙ୍କ ବିଶାଳ ଅନୁଭୂତିରୁ ଅନେକ କିଛି ଲାଭ ପାଇବ । ଏହା ତାଙ୍କର ସୌଭାଗ୍ୟ ଯେ, ସେ ରାଷ୍ଟ୍ରପତି ପ୍ରଣବ ମୁଖାର୍ଜୀଙ୍କ ସହିତ କାମ କରିବା ଏବଂ ଅନେକ କିଛି ଶିଖିବାର ସ୍ଵର୍ଣ୍ଣିମ ସୁଯୋଗ ପାଇଛନ୍ତି । ପ୍ରଧାନମନ୍ତ୍ରୀ କହିଥିଲେ ଯେ, ଆଜି ଉନ୍ମୋଚିତ ହୋଇଥିବା ତିନୋଟି ପୁସ୍ତକ ରାଷ୍ଟ୍ରପତି ଭବନ, ଏହାର ଇତିହାସ ତଥା ରାଷ୍ଟ୍ରପତି ଭବନରେ ରହୁଥିବା ଅନ୍ତେବାସୀମାନଙ୍କର ଜୀବନୀ ଓ କାର୍ଯ୍ୟ।ବଳି ସମ୍ପର୍କରେ ବିଶେଷ ଭାବେ ଆଲୋକପାତ କରୁଛି । ସୂଚନା ଓ ପ୍ରସାରଣ ମନ୍ତ୍ରଣାଳୟର ସଚିବ ଶ୍ରୀ ଅଜୟ ମିତ୍ତଲ “ରାଜ ରୁ ସ୍ଵରାଜ” ପୁସ୍ତକର ଉନ୍ମୋଚନ ପାଇଁ କାର୍ଯ୍ୟ କରିଥିବା ବେଳେ ମନ୍ତ୍ରଣାଳୟର ପ୍ରକାଶନ ବିଭାଗ ପକ୍ଷରୁ ତିନୋଟିଯାକ ପୁସ୍ତକକୁ ପ୍ରକାଶ କରାଯାଇଛି ।
ସ୍ଵର୍ଣ୍ଣ ବିଜୟୀ ଭାରତୀୟ ମହିଳା ଟେବୁଲ ଟେନିସ ଦଳକୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରାଜ୍ୟଗୋଷ୍ଠୀ କ୍ରୀଡାରେ ସ୍ଵର୍ଣ୍ଣ ପଦକ ହାସଲ କରିଥିବା ଭାରତୀୟ ମହିଳା ଟେବୁଲ ଟେନିସ ଦଳକୁ ଅଭିନନ୍ଦନ ଜଣାଇଛନ୍ତି । “ବେଶ୍ ଯୋଗ୍ୟ ଭାରତୀୟ ମହିଳା ଟେବୁଲ ଟେନିସ ଦଳକୁ ଐତିହାସିକ ସ୍ଵର୍ଣ୍ଣ ପଦକ ମିଳିଛି! ଟିମକୁ ଅଭିନନ୍ଦନ । ଏହି ସାଫଲ୍ୟ ପାଇଁ ଅତ୍ୟନ୍ତ ଆନନ୍ଦିତ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ସ୍ୱାସ୍ଥ୍ୟ ଏବଂ ଔଷଧ କ୍ଷେତ୍ରରେ ସହଯୋଗ ଲାଗି ଭାରତ, ଇରାନ ସହଯୋଗ ବୁଝାମଣାକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ସ୍ୱାସ୍ଥ୍ୟସେବା ଏବଂ ଔଷଧ କ୍ଷେତ୍ରରେ ସହଯୋଗ ଲାଗି ଭାରତ ଓ ଇରାନ ମଧ୍ୟରେ ସହଯୋଗ ବୁଝାମଣାପତ୍ରକୁ ମଞ୍ଜୁରି ମିଳିଛି । 17 ଫେବୃଆରୀ, 2018 ରେ ଇରାନ ରାଷ୍ଟ୍ରପତିଙ୍କ ଭାରତ ଗସ୍ତ ଅବସରରେ ଏହି ବୁଝାମଣାପତ୍ର ସ୍ୱାକ୍ଷରିତ ହୋଇଥିଲା । ବୁଝାମଣାପତ୍ର ଦ୍ୱାରା ଦୁଇ ଦେଶ ମଧ୍ୟରେ ସହଯୋଗକୁ ପ୍ରୋତ୍ସାହନ ମିଳିବ ଏବଂ ଉଭୟ ଦେଶ ମଧ୍ୟରେ ଦ୍ୱିପାକ୍ଷିକ ସମ୍ପର୍କ ମଜଭୁତ ହେବ । ବୁଝାମଣାପତ୍ରର ପରିସର ମଧ୍ୟରେ ନିମ୍ନଲିଖିତ ସହଯୋଗ କ୍ଷେତ୍ର ରହିଛି : ଚିକିତ୍ସକ ଏବଂ ଅନ୍ୟ ସ୍ୱାସ୍ଥ୍ୟ ପେସାଦାରଙ୍କ ପ୍ରଶିକ୍ଷଣ କାର୍ଯ୍ୟକ୍ରମରେ ଅଭିଜ୍ଞତାର ଆଦାନପ୍ରଦାନ । ମାନବ ସମ୍ବଳ ବିକାଶରେ ସହାୟତା ଏବଂ ସ୍ୱାସ୍ଥ୍ୟ ସୁବିଧାର ପ୍ରତିଷ୍ଠା । ଔଷଧ, ଚିକିତ୍ସା ଉପକରଣ ଏବଂ ପ୍ରସାଧନ ଅଧିନିୟମ ଏବଂ ତତସମ୍ବନ୍ଧୀୟ ସୂଚନାର ଆଦାନପ୍ରଦାନ । ଚିକିତ୍ସା ଗବେଷଣା, ନୂଆ ପ୍ରଯୁକ୍ତି ଏବଂ ଜ୍ଞାନ ଆଧାରିତ ପଦକ୍ଷେପ କ୍ଷେତ୍ରରେ ସହଯୋଗ । ଜନ ସ୍ୱାସ୍ଥ୍ୟ, ନିରନ୍ତର ବିକାଶ ଲକ୍ଷ୍ୟ ଏବଂ ଅନ୍ତର୍ଜାତୀୟ ସ୍ୱାସ୍ଥ୍ୟ ସହଯୋଗ, ଏବଂ ଆପୋସ ଭାବେ ନିର୍ଦ୍ଧାରଣ କରାଯାଇଥିବା ଅନ୍ୟ କ୍ଷେତ୍ରରେ ସହଯୋଗ । ସହଯୋଗର ବିସ୍ତ୍ରୁତ ବିବରଣୀ ଉପରେ ସ୍ପଷ୍ଟତା ତଥା ଏହି ବୁଝାମଣାପତ୍ରର କାର୍ଯ୍ୟାନ୍ୱୟନ ଲାଗି ଏକ କାର୍ଯ୍ୟକାରୀ ଗୋଷ୍ଠୀ ଗଠନ କରାଯିବ ।
ବୃହତ ବନ୍ଦର ଓ ଡକ୍ ଲେବର ବୋର୍ଡର ଶ୍ରମିକ କର୍ମଚାରୀଙ୍କ ପାଇଁ ନୂତନ ଉତ୍ପାଦନ ଭିତ୍ତିକ ପୁରସ୍କାର ସ୍କିମକୁ କେବିନେଟର ଅନୁମୋଦନ

ଦେଶର ବୃହତ ବନ୍ଦର ଟ୍ରଷ୍ଟ ଏବଂ ଡକ ଲେବର ବୋର୍ଡମାନଙ୍କର କର୍ମଚାରୀ ଓ ଶ୍ରମିକମାନଙ୍କ ପାଇଁ ଏକ ନୂତନ ଉତ୍ପାଦନଭିତ୍ତିକ ପୁରସ୍କାର ସ୍କିମ ୨ ବର୍ଷ ପାଇଁ ଲାଗୁ କରାଯିବ । ୨୦୧୫-୧୬ ବର୍ଷରୁ ୨୦୧୭-୧୮ ଆର୍ଥିକ ବର୍ଷ ପର୍ଯ୍ୟନ୍ତ ପ୍ରଚଳିତ ହେବାକୁ ଥିବା ଏହି ସ୍କିମକୁ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କେବିନେଟ ବୈଠକରେ ଅନୁମୋଦନ କରାଯାଇଛି । ଏହାଦ୍ଵାରା ବନ୍ଦର ଟ୍ରଷ୍ଟ ଓ ଡକ ଲେବର ବୋର୍ଡର ମୋଟ ୩୭,୮୭୦ କର୍ମଚାରୀ ଓ ଶ୍ରମିକ ଉପକୃତ ହେବେ ଏବଂ ଏଥିଲାଗି ବାର୍ଷିକ ୪୯.୫୮ କୋଟି ଟଙ୍କା ଖର୍ଚ୍ଚ ହେବ । କେନ୍ଦ୍ର ଜାହାଜ ଚଳାଚଳ ମନ୍ତ୍ରଣାଳୟ ପକ୍ଷରୁ ବୃହତ ବନ୍ଦର ଓ ଡକ ଲେବର ବୋର୍ଡମାନଙ୍କ ପାଇଁ ଏହି ଉତ୍ପାଦନଭିତ୍ତିକ ପୁରସ୍କାର ସ୍କିମ ପ୍ରସ୍ତୁତ କରାଯାଇଛି । ପରିବର୍ଦ୍ଧିତ ବେତନ ସିଲିଂ ଓ ବୋନସ ଆଧାରରେ ଏହି ପୁରସ୍କାର ସ୍କିମ ଲାଗୁ କରାଯିବ । ଅଧିକନ୍ତୁ ଏହି ପୁରସ୍କାର ସ୍କିମ ଲାଗୁ କରାଯିବା ବେଳେ କର୍ମଚାରୀଙ୍କ ଦକ୍ଷତାକୁ ୫୦ ପ୍ରତିଶତ ୱେଟେଜ ଏବଂ ପ୍ରତ୍ୟେକ ବନ୍ଦରର କାର୍ଯ୍ୟଦକ୍ଷତାକୁ ଆଉ ୫୦ ପ୍ରତିଶତ ୱେଟେଜ ଦିଆଯିବ । ପରିବର୍ଦ୍ଧିତ ଦରମା ସିଲିଂ ମାସିକ ୭ ହଜାର ଟଙ୍କାକୁ ଆଧାର କରି ବୃହତ ବନ୍ଦର ଟ୍ରଷ୍ଟ ଏବଂ ଡକ ଲେବର ବୋର୍ଡର କର୍ମଚାରୀମାନଙ୍କ ପାଇଁ ବକେୟା ହିସାବ କରାଯିବ । ବନ୍ଦର ଓ ଡକଗୁଡିକରେ ଅନୁକୂଳ ଶିଳ୍ପ ବାତାବରଣ ଓ ଶାନ୍ତ କାର୍ଯ୍ୟ ପରିବେଶ ସୃଷ୍ଟି ଉଦ୍ଧେଶ୍ୟରେ ଏହିଭଳି ନୂତନ ଉତ୍ପାଦନଭିତ୍ତିକ ପୁରସ୍କାର ସ୍କିମ ଲାଗୁ କରାଯାଇଛି ।